ЗА СЛЕДНОТО:
 Член 1
 Съдът на Европейските общности има компетентност да постановява заключения относно тълкуването на Конвенцията относно компетентността и изпълнението на съдебни решения по граждански и търговски дела, както и относно Протокола, приложен към тази конвенция, подписана в Брюксел на 27 септември 1968 г., а също и по отношение на настоящия протокол.
 Съдът на Европейските общности има също компетентност да постановява заключения относно тълкуването на Конвенцията за присъединяването на Кралство Дания, Ирландия и Обединеното кралство Великобритания и Северна Ирландия към Конвенцията от 27 септември 1968 г. и към настоящия протокол (2).
 Член 2
 Следните съдилища могат да поискат от съда да постанови преюдициално заключение по въпроси, свързани с тълкуването:
 1.
 —
 в Белгия: la Cour de Cassation – het Hof van Cassatie и le Conseil d'Etat – de Raad van State,
 —
 в Дания: hørjesteret,
 —
 във Федерална република Германия: die obersten Gerichtshofe des Bundes,
 —
 във Франция: la Cour de Cassation и le Conseil d'Etat,
 —
 в Ирландия: Върховният съд,
 —
 в Италия: la Corte Suprema di Cassazione,
 —
 в Люксембург: la Cour supérieure de Justice, когато зъседава като Cour de Cassation,
 —
 в Нидерландия: de Hoge Raad,
 —
 в Обединеното кралство: the House of Lords и съдилищата, до които е подадено искане в съответствие с втората алинея от член 37 или по член 41 от Конвенцията (3);
 2.
 съдилищата на договарящите се държави, когато заседават в качеството си на апелативни съдилища;
 3.
 в случаите, предвидени в член 37 от Конвенцията, съдилищата по този член.
 Член 3
 1. В случаите, в които по висящо дело в някое от съдилищата, посочени в член 2, точка 1, е повдигнат въпрос, свързан с тълкуване на Конвенцията или на някой от правните актове, които са посочени в член 1, ако счете, че решение по дадения въпрос е необходимо, за да може да постанови решение, този съд може да поиска от Съда да се произнесе със заключение по въпроса.
 2. В случаите, в които такъв въпрос се повдига пред някое от съдилищата, които са посочени в член 2, точка 2 или 3, при условията, изложени в параграф 1, този съд може да поиска от Съда да се произнесе със заключение по въпроса.
 Член 4
 1. Компетентният орган на дадена договаряща се държава може да поиска от Съда да постанови заключение по въпрос за тълкуване на Конвенцията или на някой от правните актове, които са посочени в член 1, ако съдебни решения, постановени от съдилищата на тази държава противоречат на тълкуването, дадено или от Съда, или в съдебно решение на някое от съдилищата на друга договаряща се държава, които са посочени в член 2, точка 1 или 2. Разпоредбите от настоящия параграф се прилагат само по отношение на съдебни решения, които имат силата на пресъдено нещо.
 2. Тълкуването на Съда в отговор на такова искане не засяга съдебните решения, които са станали повод да се поиска тълкуване.
 3. Главните прокурори на касационните съдилища на договарящите се държави или всеки друг орган, посочен от договаряща се държава, има правото да поиска Съдът да постанови тълкувателно